Predkladacia správa

Materiál „Dodatok k správe o transformácii Misie SR pri ES na Stále zastúpenie SR pri EÚ a k Štatútu Stáleho zastúpenia SR pri EÚ“ je predkladaný s cieľom zosúladenia Štatútu Stáleho zastúpenia SR pri EÚ schváleného uznesením vlády SR č. 724 zo 14. júla 2004 s niektorými ustanoveniami zákona č. 312/2001 Z. z. o štátnej službe v znení neskorších predpisov. 

Ďalším dôvodom pre predloženie materiálu je potreba prijať model postupného zvyšovania počtu zamestnancov na Stálom zastúpení SR pri EÚ v rokoch 2005 - 2007, v duchu materiálu schváleného vládou SR uznesením č. 724/2004 zo dňa 14. júla 2004 („Správa o transformácii Misie SR pri ES na Stále zastúpenie SR pri EÚ v súvislosti so vstupom SR do únie, o personálnom dobudovaní stáleho zastúpenia v rokoch 2005 - 2007 a návrh Štatútu Stáleho zastúpenia SR pri EÚ“) a taktiež potreba zjednotenia niektorých otázok týkajúcich sa finančného zabezpečenia diplomatických zamestnancov z iných rezortov ako MZV SR vrátane jednotného stanovovania ich platových tried. 

S cieľom dosiahnuť dohodu medzi rezortmi nad modelom postupného personálneho posilňovania Stáleho zastúpenia SR pri EÚ, t.j. rovnomerným rozložením personálneho posilňovania na trojročné obdobie, resp. nad „prvou vlnou“ vyslania v roku 2005 sa v rámci medzirezortného pripomienkového konania uskutočnilo niekoľko odborných stretnutí s rezortmi, ktoré mali zásadné pripomienky. Napriek rokovaniam na úrovni generálnych riaditeľov bolo potrebné, s cieľom odstrániť rozpory týkajúce sa finančného zabezpečenia vysielaných diplomatických zamestnancov, uskutočniť ministerské rozporové konania s MH SR, MV SR, MŽP SR, a MVRR SR, ktoré boli ukončené dňa 9. 3. 2005 s nasledujúcimi závermi: rezorty súhlasili so spôsobom finančného zabezpečenia vysielaných diplomatických zamestnancov. V roku 2005 požadujú vyslanie svojich diplomatických zamestnancov na stále zastúpenie MH SR a MVRR SR. Posilnenie svojich úsekov v roku 2006 budú realizovať MV SR a MŽP SR. V súlade s týmito závermi boli upravené príslušné časti predkladaného materiálu. Zmeny boli premietnuté v novom znení návrhu uznesenia vlády SR, v textovej a tabuľkovej časti materiálu, ako aj vo vyhodnotení medzirezortného pripomienkového konania.  

Schválením tohto materiálu budú vyjasnené niektoré otvorené otázky a vytvorené predpoklady dobrého fungovania Stáleho zastúpenia SR pri EÚ v roku 2005 pri plnení náročných úloh vyplývajúcich z členstva SR v EÚ. 

Pokiaľ sa týka budúceho počtu diplomatických zamestnancov na SZ, v platnosti zostáva rámcový plán personálneho posilnenia Stáleho zastúpenia SR pri EÚ v rokoch 2005 - 2007 schválený vládou uznesením č. 724/2004 zo dňa 14. 7. 2004. Upravený návrh uznesenia vlády SR v predkladanom materiále predpokladá predloženie ďalšieho dokumentu na rokovanie vlády SR, ktorým budú súhrnne riešené požiadavky ostatných rezortov na roky 2006 a 2007.